<classify> WATU 131 wamethibitika kufa kutokana na ajali ya kuzama kwa kivuko cha Mv Nyerere kwenye kisiwa cha Ukara Ziwa Victoria wilayani Ukerewe mkoani Mwanza.Akitoa kauli ya serikali jijini Dodoma jana, Katibu Mkuu Kiongozi, Balozi John Kijazi, alieleza kuwa hadi jana saa 9.10 alasiri, miili ya watu 131 ilikwishaopolewa kutoka kwenye ajali huku watu 40 wakiokolewa wakiwa hai. Balozi Kijazi alisema wahusika wote kwenye uendeshaji na usimamizi wa kivuko cha Mv Nyerere pamoja na viongozi wa Mamlaka ya Usafiri wa Nchi Kavu na Majini Sumatra, kukamatwa na kuhojiwa ili kubaini ushiriki wao uliosababisha kuzama kwa kivuko hicho.Aidha, Rais John Magufuli ameagiza Bendera ya Taifa kupepea nusu mlingoti kwa siku nne kuanzia leo, katika kuomboleza vifo vilivyotokana na ajali hiyo. Mara baada ya kutokea ajali hiyo, serikali kwa kushirikiana na wananchi inaendelea na shughuli za uokoaji huku utafutaji wa miili bado unaendelea, alisisitiza Balozi Kijazi.Balozi Kijazi alisema uchunguzi wa awali umebaini chanzo cha ajali hiyo ni kivuko hicho kubeba abiria wengi kuliko uwezo wake, ambao kinapaswa kubeba abiria 100. Aidha, Balozi Kijazi alisema serikali imeanza uchunguzi wa kina kubaini sababu zingine na baada ya kukamilika taarifa kamili itatolewa kwa wananchi.Tumeanzisha uchunguzi wa kina kuangalia kama kuna sababu nyingine iliyosababisha kutokea kwa ajili hiyo bali ya ile ya awali ya kuwa ilikuwa imejaza zaidi ya uwezo wake, alisema. Balozi Kijazi aliwaagiza makatibu, naibu katibu wakuu na makatibu tawala wa mikoa, kila mtu kuwajibika katika nafasi yake na kuzingatia sheria, kanuni na taratibu ili kuondokana na ajali na majanga ambayo yanaweza kuepukika.Mambo mengine yanazuilika, naamini kama viongozi wangechukua hatua mapema janga hili lingeweza kuzuilika. Kila mahali panapohusisha maisha ya binaadamu, tuwe makini, tuwe macho maisha ya Watanzania yasihatarishwe kwa uzembe, alisisitiza Balozi Kijazi. Awali, Waziri wa Ujenzi, Uchukuzi na Mawasiliano, Isack Kamwelwe aliwasili kwenye eneo la tukio kisiwani Ukara jana, na kusema msiba huo kuwa ni wa kitaifa.Kamwelwe aliyeongozana na Mkuu wa Jeshi la Polisi nchini IG P, Simon Sirro, hakutoa taarifa zaidi na kutaka apewe muda ili apokee kwanza taarifa kutoka kwa maofisa wa serikali, waliokuwa wakiendesha zoezi la uopoaji. Maelfu ya watu waliofika eneo la tukio, walikuwa wakisubiri kuitambua miili ya ndugu zao waliopoteza maisha kwenye ajali hiyo, ambayo inafanana na ajali ya meli ya Mv Bukoba iliyotokea mwaka 199 6 na kuua watu zaidi ya 800 karibu na Jiji la Mwanza.Kwa upande wake, IG P Sirro aliwataka wakazi wa Mwanza kuendelea kuwa watulivu na kufuata maelekezo yanayotolewa na mamlaka husika kuhusu namna nzuri ya kuwatambua ndugu zao waliokufa kwenye ajali hiyo. Kwa mujibu wa Sirro, utambuzi wa maiti ulitarajiwa kuanza muda wowote jana ili kutoa nafasi kwa ndugu kwenda kuwazika ndugu zao, kwa mujibu wa taratibu za dini na tamaduni zao.Kamwelwe alisema miili hiyo itahifadhiwa vizuri kwenye chumba cha kuhifadhia maiti kwenye Kituo cha Afya cha Bwisya. Alisema serikali itahusika kwenye kila hatua ili kuhakikisha shughuli za mazishi zinafanyika kwa utulivu. Imeelezwa kuwa kivuko hicho cha MV Nyerere, kilifanyiwa matengenezo makubwa Julai mwaka huu kwa kufungwa injini mpya mbili.Mashuhuda wa ajali hiyo walisema chanzo cha kivuko hicho, kupinduka juzi mchana ni kuelemewa na mzigo mkubwa ilioubeba wakati kikitokea Bugorora kwenda Ukara, moja ya visiwa 38 katika Wilaya ya Ukerewe mkoani Mwanza. Meneja wa Wakala wa Ufundi na Umeme Tanzania TEMESA mkoani Mwanza, Hassan Kalonda, alisema wafanyakazi watano wa wakala huo ni miongoni mwa watu waliopoteza maisha kwenye ajali hiyo akiwemo nahodha wa kivuko hicho, Abel Mahatane.Aiwataja wafanyakazi wengine waliopoteza maisha kuwa ni Emmanuel Shinga, Augustine Charahani, Mathias Thomas na Blastus Bundara, na wengine watatu waliokolewa. Timu nyingine ya uokoaji iliyowasili jana kusaidia uopoaji ni Kikosi cha Jeshi cha Wanamaji kutoka Musoma mkoani Mara wakiongozwa na Mkuu wa Mkoa wa Mara, Adam Malima.Mv Nyerere ilitengenezwa mwaka 2004 ikiwa na uzito wa tani 25 na uwezo wa kubeba abiria 100 na magari madogo matatu. Katika hatua nyingine, Waziri Mkuu, Kassim Majaliwa amekatisha ziara ya Mkoa wa Dodoma na kwenda Ukerewe Mwanza, kuwafariji wananchi waliopatwa na maafa kutokana na ajali ya kivuko cha Mv Nyerere.Waziri Mkuu ambaye alikuwa na ziara ya kikazi ya siku saba mkoani Dodoma, alitangaza uamuzi huo jana mchana wakati akizungumza na wananchi wa Kijiji cha Chandama wilayani Chemba, ambao walisimamisha msafara wake ili wamweleze kero kubwa ya maji inayowakabili. Nimelazimika kukatisha ziara yangu na wala sitaenda Kwamtoro ili niende kuwafariji wenzetu waliopatwa na msiba wa kupoteza ndugu zao kutokana na ajali iliyotokea jana usiku.Idadi ya waliopoteza maisha imefikia 91, ni msiba mkubwa kwa Taifa letu, alisema Waziri Mkuu kwa masikitiko. Jana, saa 12 kamili jioni, Waziri Mkuu alikuwa ametua Mwanza na aliunganisha moja kwa moja helikopta ya Jeshi la Ulinzi la Wananchi wa Tanzania JWTZ kwenda Ukara, kuona shughuli za uokoaji na kuungana na wananchi katika msiba huo mkubwa.Ilipofika saa 12.15 jioni Majaliwa aliwasili katika kisiwa hicho cha Ukara kwa helikopta ya JWTZ, akiambatana na Mkuu wa Majeshi, Jenerali Venance Mabeyo na kupokelewa na Mkuu wa Mkoa wa Mwanza, John Mongela na viongozi wa serikali wa mkoa wa Mwanza na wilaya ya Ukerewe.  <topic>: kitaifa 